Den dømte nægter sig skyldig i at være i besiddelse amfetamin, som blev fundet ved Palmestranden i Frederikshavn.

Den 46-årige Anders Johansen er ved Retten i Hjørring i går blevet idømt to års ubetinget fængsel for at være i besiddelse af godt 1,5 kilo amfetamin. Den dømte nægter sig skyldig og har anket dommen til landsretten. Det oplyser anklager ved Nordjyllands Politi Louise Watson. Ifølge anklageskriftet blev den store mængde amfetamin fundet ved Palmestranden i Frederikshavn i sommeren 2020. Ifølge Louise Watson forklarede manden i retten, at han kun kortvarigt havde været i besiddelse af amfetaminen, som ifølge den dømte tilhørte en anden. Der blev samtidig på den nu dømtes bopæl fundet forskellige bøtter og anden emballage, som anklagemyndigheden mente kunne bevise, at han havde til hensigt at sælge amfetaminen videre. Men retten fandt det ikke bevist, at den dømte havde solgt amfetaminen videre til andre, så han blev udelukkende dømt for at være i besiddelse af narkoen.